Il rumantsch grischun sco lingua uffiziala?

Da Donat Cadruvi

Il segn da dumonda a la fin dal titel duai signalar mes dubis. Dubis che n'èn mai vegnids dismess, ni entras discussiuns ni retschertgas ni proclamaziuns davart la vasta organisaziun pro Rumantsch Grischun (RG). En il decurs dal temp e da las reflexiuns, era da mia collavuraziun aifer la gruppa da lavur instituida da la regenza chantunala, s'ha forsa midada qua e là la successiun da las prioritads e dals arguments. Ma ils fundaments, las ideas e las opiniuns èn anc adina quai ch'els eran avant plirs onns.

La retschertga allegada ha senza dubi gì in effect zunt nizzaivel, in avantatg per l'entira discussiun: ella ha dà temp da ponderar ils differents aspects da la questiun. Il spiert dinamic ed ils temperaments han pudì sa calmar, uschia ch'ins astga declerar senz'auter: En plirs reguards ha la buna ponderaziun remplazzà las polemicas.
Ils fauturs d'ina lingua scritta ed unifitgada han adina pretendì che quella schliaziun muntassi il salvament da nossa lingua. Crair u betg crair? Igl è per ordinari privlus da dar ad ina simpla pretaisa il caracter d'ina cretta. Quai ha era demussà repetidamain il cas dal RG: numerus Rumantschs quai ed utrò han respundì ad appels da la propaganda en favur da l'innovaziun uschia: Gea, sch'igl è uschia ch'ina lingua unifitgada fiss propi il salvament, lur vulain nus sa chapescha sustegnair il project! Uschia s'expriman persunas – quai ston ins laschar valair e renconuscher cun respect – ch'èn da buna fai, che manegian bain e che han lur speranzas.
Ma danunder prender la forza da crair quai, da sa cuntentar cun questa "cretta" ch'è forsa sulettamain ina speranza? En questa situaziun intscherta hai jau, en il decurs dal temp, cumenzà e volver la dumonda uschia: Tge è atgnamain la raschun la pli essenziala cun nossa lingua? Tenor mia idea fissi fitg necessari da tschertgar l'emprim ina resposta a questa dumonda, siond che la medischina sto esser nizzaivla be per ina malsogna. L'emprim sto il medi far sia diagnosa e lura trametter il pazient en l'apoteca.
Nus savain tuts ensemen dapi blers onns ch'i dat pliras raschuns, fermas ed autras, privlusas e maliziusas, per la digren da nossa lingua, digren che n'è er betg vegnida retegnida ils davos decennis – malgrà la mobilisaziun da forzas e finanzas e persunal ed organisaziuns. Tge alura?
Il privel da la germanisaziun è quel ch'ins conuscha il meglier ed al qual ins na po betg far frunt cun operaziuns ed experiments linguistics. Igl è in process inevitabel e nuschaivel, in process da caracter economic e social. Pervi dad el e pervi da basegns zunt natirals essan nus obligads, savens schizunt sfurzads, d'ans laschar en cun ina lingua estra. E lur entschaiva l'erosiun, la disfatga da la substanza, cun auters pleds: La populaziun rumantscha sa sminuescha cuntinuadamain. Quai èsi. E co impedir quai cun experiments?
Il segund privel: il dischinteress d'ina part da nossa populaziun per la chaussa rumantscha. In dischinteress preschent adina e dapertut. Ins pudess al exemplifitgar tut a dubel. Ma i na dovra betg blers pleds. Nus savain co ch'igl è e co ch'i na stuess betg esser.
E co cumbatter questa malsogna? Cun teorias, cun novas provas, malgrà che las veglias èn falladas? U promover speranzas e laschar crair che quai saja la buna via?
Per nun esser malchapì danovamain: Mintgin po avair sia idea, schizunt sia cretta. Ed a mintgin stuain nus conceder il dretg da s'exprimer en ses senn. Nus vulain e stuain supportar quest process. I va per ina chaussa buna ed impurtanta. La medischina na vegn betg si da Berna – ed i ma para dad esser ina situaziun malonesta e nundegna da vulair dar nà nossas ideas e nossa responsabladad per retschaiver subvenziuns federalas. Quai na dastga betg esser ina dumonda dals daners.
Era cun questas patratgs, cun quests dubis e cun questas resalvas sper jau ch'i saja pussaivel da diriger en ina buna direcziun las discussiuns ch'èn anc da far. Adina cun arguments, cun la sauna raschun e cun il respect duaivel per las persunas ch'èn d'opiniun differenta.